再次孔四韵寄懷元翁兄弟并致問毅甫
作者：黄庭堅
朝代：宋

paragraphs: 書帙蠹魚乾，爐香眠鴨困。
佳人來無期，詩句且排悶。
遙知烏衣游，棋局具肴醖。
爭道嘲不恭，鏖兵勞得俊。
頗尋文獻盟，不落市井吝。
四月明朱夏，南風解人慍。
風前懷二陸，家法窺抗遜。
身有三尺桐，爨下得餘燼。
端可張洞庭，寥闊世未信。
爲我謝孔君，舉酒取快盡。
世故安足存，青天飛鳥印。